钦定古今图书集成/方舆汇编/职方典/第1131卷 > 《申两司筑城略》前人
## 钦定古今图书集成/方舆汇编/职方典/第1131卷 > 《申两司筑城略》前人

“干，妄以本军筑城事申禀，蒙赐矜念，差壕寨官前来
相度，乃与本军所欲修筑规模不同。本军但欲依郡
治小山周围筑城保卫。壕寨官又尝相度，却欲只筑
西北一面及大别山一带。”二说不同，其一曰：“大别山
俯瞰城中，以高临下，遍受矢石。大别山去城中甚远，
本军城之北又自有小山足为捍蔽，城中人家尽在
小山之下，大别之上，岂能俯瞰城中？登大别之山，望
汉阳之城，相去数百步，岂有矢石可以相及？试以强
弩，登山而射，果能射及城中，则其说为验。不然，则恐
是思之不审。”其二曰：“本军仓厫皆在城外，设遇缓急，
反资敌寇。本军仓库皆在军衙之侧，自去年来，前任
王知军方起一小仓，在大别山之侧，举而移之，一反
手耳，岂得便以为本军仓厫皆在城外？此亦恐是思
之未审。”其三曰：“形势褊隘，薪汲不便，军城之中，有南
湖，有道观，湖南有韩家湖，蓄水甚多，可以供汲。至于
取薪，则例是烧荻，不过多积，可以足用。若筑大别，亦
是童山，何薪之可采？此恐是思之未审。”其四曰：“姚家
湖、永济港皆是泥泛，不可筑城；沿堤江水冲激，不可
筑城；湖港只是浅小藕池四五十步之阔耳。目今干
旱，十坚如石，何泥泛之可虑？沿江堤岸因堤为城，去
江尚一二丈，何冲激之足忧？苏、秀之城皆在水中，不
忧泥泛；钱塘之堤可捍海涛，不忧冲决，恐亦是思之
未审。”又以为本军筑城，比之筑大别之城，又省所费
三分“之二。今以所开具细算，又只减得一半，即不曾
省得三分之二。”本军周围筑城，较之筑一面之城，自
是多费一倍。但筑周围之城，费虽倍而却为有用；筑
一面之城，费虽省而不足为固。况又于钥匙头旋置
鹿角，又于沿江旋栽榆柳，旋防奸细。北而依山，既汗
漫而难守；南而临江，复旷荡而可忧。猥曰“费省，不恤
害深”，此亦恐是思之未审。至于《都统太尉台判》，以为
新城规模，仍受敌于堂隍之间；大别山所筑，实拒盗
于门墙之外。似此数句，语意峻洁而精到，有非常人
所能及。窃以为堂隍周密，则敌不可窥；门墙罅隙，则
盗不可拒。此又不可不思深者也。以干愚见，汉阳之
城不可不筑，不须彼此迭为异端，先筑内城以固根
本，次包外险以为捍卫，如此则善之善也。不筑大别
而专筑内城者次之。若不筑内城，而徒欲以大别山为固，则缓急不足守，适以误国误民而已。